OBH 4653/2000
Az állampolgári jogok országgyűlési biztosának jelentése
Előadó dr. Garamvári Miklós
								
Az eljárás megindítása:
	Hivatalomhoz intézett névtelen beadványában a panaszos azt jelezte, hogy a Csongrád Megyei Önkormányzat által fenntartott ópusztaszeri pszichiátriai otthonban súlyos visszaélések történnek. A panaszos állítása szerint a lakókat éheztetik és túlgyógyszerezik. Sérelmezte továbbá, hogy az intézetben élők egy részét foglalkoztató gazdasági társaság 2000. júniusa óta nem utalja át az érintettek munkabérét. 
	Az ügyben a vizsgálatot 2000. október 17-én megindítottam.
	A vizsgálat megindításával egyidejűleg, az állampolgári jogok országgyűlési biztosáról szóló, 1993. évi LIX. törvény (a továbbiakban: Obtv.) 18. § (3) bekezdése alapján, felkértem a Csongrád Megyei Közigazgatási Hivatal vezetőjét, hogy a megyei önkormányzat által kijelölt módszertani feladatot ellátó intézmény szakmai segítségével - ellenőrizze, hogy az intézmény működése, az általa nyújtott ellátás megfelel-e a vonatkozó jogszabályok előírásainak.
Az érintett alkotmányos jogok
•	Az Alkotmány 70/D. § (1)-(2) bekezdései szerint a Magyar Köztársaság területén élőknek joguk van a lehető legmagasabb szintű testi és lelki egészséghez.
•	Az Alkotmány 70/E. § (1) bekezdése értelmében a Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
•	Az Alkotmány 70/B. § (3) bekezdése szerint minden dolgozónak joga van olyan jövedelemhez, amely megfelel végzett munkája mennyiségének és minőségének.
A vizsgálat megállapításai:
	A közigazgatási hivatal vezetője által elrendelt célvizsgálat dokumentumai alapján megállapítottam, hogy a beadványban foglaltak csak részben igazolódtak be. Nem volt bizonyítható, hogy a lakókat éheztetik. Az étkeztetés keretében biztosított élelmiszer-nyersanyagok energia és tápanyag tartalmának alsó értékeit, a személyes gondoskodást nyújtó szociális intézmények szakmai feladatairól és működésük feltételeiről szóló 1/2000 (I. 7.) SzCsM rendelet 5. számú melléklete tartalmazza. Ennek alapján 19-60 év között naponta 27000 Kcal biztosítása kötelező. A vizsgálat megállapította, hogy az intézeti értékek 2828-3446 Kcal között szóródnak. 
	Nem volt igazolható az sem, hogy a lakókat túlgyógyszerezték volna. A vizsgálat megállapította, hogy a lakók egészségi állapotát az eseménynaplóban rögzítik. A műszakban lévő szakápoló feladata az események pontos dokumentálása, amelyet a pszichiáter szakorvos aláírásával igazoltan vizsgál felül.
	Megfelelt a valóságnak azonban az, hogy a lakók egy részét foglalkoztató gazdasági társaság 2000. júniusa óta nem utalta át az általa foglalkoztatottak munkabérét. Az érintettek ezt jogos sérelemként élték meg. A vizsgálat alapján készült tájékoztató utalt arra, hogy a munkát végző lakók jogos igényének kielégítése - a vizsgálat időpontjában - folyamatban volt. 
	Az általam indított vizsgálat megnyugtató befejezése érdekében azonban az Obtv. 18. § (4) bekezdése alapján felkértem az intézményt fenntartó megyei önkormányzat közgyűlésének elnökét, hogy tájékoztasson az intézet lakóit megillető munkabér kifizetés megtörténtéről, vagy annak akadályairól, továbbá arról, hogy az intézmény vezetője kellő körültekintéssel járt-e el a foglalkoztatás megszervezése során, illetve a munkát vállaló gondozottakkal kötött szerződések megfeleltek-e a vonatkozó jogszabályok előírásainak.     
	A fenntartó válaszából értesültem arról, hogy a gazdasági társaság jogszerűtlen eljárása miatt az érintetteket valójában nem érte közvetlen jogsérelem, mert az intézmény a foglalkoztatottaknak járó munkabért megelőlegezte, és havonta kifizette. Tájékoztatott azonban arról, hogy az intézmény vezetője nem mindenben járt el kellő körültekintéssel a foglalkoztatás megszervezése, a vagyonvédelem és a szerződéskötések terén, amiért is a fenntartó indokoltnak tartott egy szélesebb körű vizsgálatot. 
	E vizsgálat eredményeként, 2001. április 27-én kelt levelében a fenntartó arról tájékoztatott, hogy a vizsgálat által feltárt hiányosságok felszámolása megtörtént, illetve folyamatban van. A foglalkoztató gazdasági társasággal új megállapodást (keretszerződést) kötöttek. A fenntartó beszámolt az intézmény vezetésében bekövetkezett változásról is. Csongrád Megye Közgyűlésén, 2001. április 26-i ülésén született döntés értelmében az intézet igazgató állás betöltésére pályázatot írtak ki. A pályázati eljárás befejeztéig a közgyűlés az intézmény vezetésével az otthon vezető ápolóját bízta meg.
	Figyelemmel arra, hogy az ügyben érintett szervek megkeresésemet követően a szükséges intézkedéseket megtették, ajánlást nem teszek. Az Obtv. 17. § (1) bekezdése alapján azonban felkérem a fenntartó Csongrád Megyei Önkormányzat Közgyűlésének elnökét, hogy a megye által fenntartott valamennyi bentlakásos intézményben kísérje fokozott figyelemmel a gondozottak foglalkoztatása megszervezésének napi gyakorlatát 
Budapest, 2001. május 16.
Gönczöl Katalin